ועדת הכנסת, כנסת 20, פרוטוקול מספר 311, 2017-12-27 09:30

יואב קיש: בוקר טוב.

יואב קיש: אני פותח את ישיבת ועדת הכנסת.

יואב קיש: יש לנו על סדר היום שני נושאים.

יואב קיש: הישיבה כאן תהיה קצרה מכיוון שהמליאה מתכנסת ויש לנו אישור מיוחד לקיים את הישיבה הזאת ולכך יש שתי סיבות: האחת, הנושאים כאן הם בהסכמות, אין כאן עניין שדורש יותר מדי זמן דיון ולכן, מכיוון שלא מדובר בהרבה זמן, אני מניח שזה ייפתר מהר, והסיבה השנייה היא שמדובר בנושאים דחופים.

יואב קיש: אני מעלה לסדר היום את בקשתה של חברת הכנסת שרן השכל שנמצאת כאן לידי להעברת הצעת חוק התקשורת, (פ/4143/20), מוועדת הכלכלה להצעה לדיון בוועדה משותפת של ועדת הכלכלה וועדת הכנסת.

יואב קיש: יש כאן לפנינו הצעה לוועדה משותפת לוועדת הכלכלה ולוועדת הכנסת לדיון בהצעת חוק התקשורת (בזק ושידורים) (תיקון – אסדרת ערוצים ייעודיים), התשע"ז-2017 (פ/4143/20).

יואב קיש: הוועדה המשותפת תהיה בת 12 חברים, שישה מכל ועדה לפי ההרכב הבא: מטעם ועדת הכלכלה: יואב קיש – יו"ר, יעקב אשר, דב חנין, יעקב פרי, עיסאווי פריג' ואיתן כבל.

יואב קיש: מטעם ועדת הכנסת: רוברט אילטוב, יואב בן צור, שולי מועלם רפאלי, אברהם נגוסה, רועי פולקמן ואיילת נחמיאס ורבין.

יואב קיש: זו ההצעה.

יואב קיש: אני רוצה לומר שהסיבה לדחיפות בכל המהלך, אפשר לומר את זה בצורה הכי ברורה, קריסה של הערוצים הייעודיים.

יואב קיש: מי שאנחנו כמובן שומעים עליו בכותרות זה ערוץ 20.

יואב קיש: אין ספק שהרפורמה שהממשלה מתכוונת להעביר, יש לה דחיפות וחשובה לנו הנוכחות של מגוון תקשורתי, תחרות ולשמר את הערוצים הייעודיים כולם.

יואב קיש: לכן הכוונה בהחלט לעשות כאן הליך חקיקה מהיר ויעיל.

יואב קיש: אני אאפשר לשרן השכל, שהיא יוזמת החוק, לומר כמה מלים.

שרן השכל: תודה רבה.

שרן השכל: עד היום כל חקיקה שנוגעת לנושאים של תקשורת, אם היא משודרת או תקשורת אחרת, זה איזשהו תפוח אדמה לוהט גם מבחינתנו כאשר אנחנו פוחדים לגעת ולעשות שינויים דרמטיים גם מפחד ואיומים אולי לאיזה שהם סיקורים רעים, אם זה על חברי כנסת, אם זה על דברים שאנחנו עושים, ולכן לרוב לא נוגעים בנושאים האלו שנוגעים לשוק התקשורת.

שרן השכל: החוק הזה הוא חוק חשוב, הוא חוק שלמעשה יבוא וישנה, יבוא ויסיר רגולציה, יסיר בירוקרטיה, יסיר פיקוח מיותר שיש היום.

שרן השכל: שוק התקשורת בישראל הוא שוק מאוד סבוך ומאוד מפוקח עם הרבה מאוד רגולציה.

שרן השכל: למעשה זה לא נותן מרחב נשימה, גם לא לערוצים הייעודיים אבל גם לא לערוצים מסחריים וכולי.

שרן השכל: לכן הצעת החוק הזו באה להיטיב ביחד אתם.

שרן השכל: הצעת החוק הזו צריכה לדון לעומק.

שרן השכל: אני חושבת שבגלל זה עד היום היא לא דנה גם בוועדת הכלכלה כי יש איזשהו פחד לגעת בזה.

יואב קיש: אני לא בטוח.

יואב קיש: אני לא חושב.

יואב קיש: יש חילוקי דעות.

יואב קיש: לא הייתי משתמש במילה פחד.

יואב קיש: יש חילוקי דעות וזה לגיטימי.

שרן השכל: יש חילוקי דעות.

שרן השכל: אני שמחה שאנחנו מקימים ועדה חדשה.

שרן השכל: זו בעצם ההצעה שלי כדי באמת לדון לעומק בכל הנושא הזה של אסדרת ערוצים ייעודיים.

שרן השכל: אני חושבת שהיום, כשאנחנו שומעים שערוץ תקשורת במדינת ישראל עומד להיסגר, זה לא יכול לקרות תחת המשמרת שלנו.

שרן השכל: אנחנו צריכים לדאוג לכך שהתקשורת תהיה חופשית, שיהיה ביטוי לכמה שיותר מגוון של דעות ועמדות, ולכן הדבר הזה חשוב.

שרן השכל: לכן אני מבקשת להעביר את זה לוועדה משותפת שתקום בראשותך.

יואב קיש: תודה רבה.

יואב קיש: אני רוצה לומר שבאמת ההחלטה הזו לוועדה היא בתיאום ובהסכמה כמובן עם יושב ראש ועדת הכלכלה איתן כבל שכמובן הוא גם חבר בוועדה והוא הבין את הדחיפות.

יואב קיש: בגלל שאנחנו רוצים לטפל בזה בדחיפות, בלוחות זמנים, נתן לי להיות יושב ראש הוועדה, לנהל את זה ולקדם את זה בהקדם האפשרי.

יואב קיש: הקראתי את ההחלטה ואני מבקש להעלות אותה להצבעה.

יואב קיש: מי בעד הבקשה להעברת הצעת חוק לוועדה המשותפת כפי שהוקראה?

יואב קיש: מי נגד?

יואב קיש: מי נמנע?

יואב קיש: בעד – פה אחד

יואב קיש: ההחלטה התקבלה פה אחד.

יואב קיש: סעיף שני שעל סדר היום, אני לא רואה כאן אף אחד מהמציעים ולכן הוא יחכה לדיון אחר.

יואב קיש: אני נועל את הישיבה.

יואב קיש: תודה רבה לכם.